Er það rétt að blikinn , karlfugl æðarfuglsins , liggi á eggjunum alfarið eða að hluta til ? Í æðarvarpi má nær undantekningarlaust sjá að kollurnar liggja á eggjunum . Þó þekkist það að blikar bregði sér í það hlutverk en það er afar sjaldgæft , helst gerist það þegar kolla skreppur stutta stund frá hreiðrinu . Æðarkollur liggja yfirleitt á eggjunum . Æðarfuglinn ( Somateria mollissima ) er algengasta öndin í íslenskri náttúru . Sennilega telur stofninn yfir eina milljón fugla að hausti . Æðarfuglinn verpir , ólíkt öðrum öndum , við sjó meðfram ströndum landsins . Hann er einn mesti nytjafuglinn í fuglafánu landsins og hafa menn haft talsverð hlunnindi af æðardúninum í margar aldir . Æðarfuglar parast á vetrarstöðvum og undirbúa varp snemma á vorin . Algengast er að þeir hefji varp í maí en fyrir kemur að það hefjist seinni hlutann í apríl ef árferði er gott . Blikinn er meira áberandi á varpsvæðinu en kollan rétt fyrir og við upphaf varpsins og er aðalhlutverk hans að verja kolluna fyrir ágangi annarra blika . Rekur hann þá í burtu ef þeir nálgast kolluna og fylgir mikill buslugangur þegar skerst í odda með þeim . Einnig hjálpar hann kollunni við að undirbúa hreiðurskálina . Fyrr eða síðar , mislengi eftir varpi og einstaklingum , yfirgefa blikarnir varpið og safnast þeir þá margir saman síðsumars og fella fjaðrir . Heimildir og mynd : Ævar Petersen og Karl Skírnisson 2001 . „ Lifnaðarhættir æðarfugls á Íslandi . “ Æðarfugl og æðarrækt á Íslandi . Ritstj. Jónas Jónsson . Mál og mynd , Reykjavík Sverrir Jakobsson er prófessor í sagnfræði við Háskóla Íslands . Hann hefur meðal annars rannsakað heimsmynd Íslendinga á miðöldum og pólitíska sögu 12. og 13. aldar . Sverrir hefur verið virkur í ýmsum fjölfaglegum og fjölþjóðlegum rannsóknarverkefnum og stjórnaði fjölfaglegu verkefni um sögu Breiðfirðinga .